Għalfejn il-Kummissjoni adottat miżuri ta' emerġenza? Ix-xjenzjati dan l-aħħar skoprew li l-istokk kien sejjer għall-agħar ferm aktar milli kien mistenni. Ilu sentejn taħt il-limiti bijoloġiċi sikuri u mistenni jibqa' f'dak il-livell fil-futur qrib u fiż-żmien medju anke mingħajr l-ebda sajd. L-istokk hu mifrux ħafna fil-Baħar Baltiku u l-Istati Membri kollha fir-reġjun jieħdu sehem fis-sajd. Aktar kmieni din is-sena, il-Kummissjoni stiednet lill-Istati Membri biex jieħdu azzjoni. Uħud ħadu, oħrajn le. Minħabba l-urġenza u wara l-aħħar valutazzjoni xjentifika, il-Kummissjoni ddeċidiet li tieħu azzjoni fil-livell tal-UE. X'inhuma dawn il-miżuri ta' emerġenza? Is-sajd immirat għall-bakkaljaw hu projbit f'dawk iż-żoni fejn jgħix il-bakkaljaw tal-Lvant tal-Baltiku, jiġifieri ż-żoni tal-ICES 24-26. Min-naħa l-oħra, iż-żoni fejn ftit li xejn jinstab il-bakkaljaw tal-Lvant tal-Baltiku mhumiex soġġetti għall-projbizzjoni, jiġifieri ż-żoni 27-32 u l-ilmijiet baxxi ta' mal-kosta taż-żona 24. Qed nipproponu miżuri proporzjonati b'derogi għal qabdiet inċidentali f'żewġ tipi ta' sajd. Is-sajd pelaġiku jinkludi qabdiet inċidentali żgħar ħafna li ma jistgħux ikunu evitati u li ma jistgħux jintgħażlu abbord. Għalhekk, dan is-sajd għandu deroga mill-projbizzjoni għax inkella s-sajjieda ma jkunux jistgħu joħorġu jistadu. Bl-istess mod, is-sajd kostali fuq skala żgħira li juża rkaptu passiv biex jimmira l-aktar għall-pixxiċatt, bħall-barbun tat-tbajja', il-barbun u l-barbun imperjali, ikollu xi qabdiet inċidentali tal-bakkaljaw. Dawn is-sajjieda għandhom jitħallew iħottu l-art il-qabdiet inċidentali u għalhekk għandhom deroga mill-projbizzjoni. Madankollu, dawn għandhom jagħmlu l-almu tagħhom kollu biex jevitaw kemm jista' jkun dawn il-qabdiet inċidentali u m'għandhomx iżidu l-isforz tas-sajd ġenerali. Għalhekk, il-qabdiet inċidentali tagħhom huma limitati għal 10 % tal-qabdiet u l-għadd ta' bastimenti awtorizzati li jħottu dawn il-qabdiet inċidentali għandu jibqa' stabbli, meta mqabbel mal-aħħar 18-il xahar. Dak is-sajd li hu soġġett għall-projbizzjoni u li ma jibbenefikax minn xi deroga għandu jarmi kull qbid tal-bakkaljaw tal-Lvant tal-Baltiku. Fuq liema bażi tista' l-Kummissjoni tadotta miżuri drastiċi bħal dawn? Ir-Regolament dwar il-Politika Komuni tas-Sajd 1380/2013 jipprevedi fl-Artikolu 12 tiegħu li, jekk ikun hemm evidenza ta' theddida serja għall-konservazzjoni ta' xi stokk, u raġunijiet imperattivi ta' urġenza, il-Kummissjoni tista' tadotta miżuri ta' emerġenza biex ittaffi t-theddida. Bl-istess mod, il-Pjan Multiannwali għas-sajd fil-Baħar Baltiku jobbliga lill-UE biex tieħu miżuri ta' rimedju meta l-bijomassa tal-istokk tkun inqas mil-limiti bijoloġiċi sikuri; dawn il-miżuri ta' rimedju jistgħu jkunu s-sospensjoni tas-sajd immirat u l-adozzjoni ta' miżuri ta' emerġenza mill-Istati Membri u/jew mill-Kummissjoni. Diġà qegħdin f'Lulju – għalfejn il-Kummissjoni ma adottatx il-miżuri ta' emerġenza aktar kmieni din is-sena? Il-Kummissjoni tista' taġixxi biss abbażi tal-evidenza xjentifika. L-evidenza xjentifika tas-sitwazzjoni ġiet ippubblikata mill-Kunsill Internazzjonali għall-Esplorazzjoni tal-Baħar (ICES) fid-29 ta' Mejju, u l-Kummissjoni ħadet azzjoni malajr ħafna minn dak iż-żmien. Il-Kunsill Internazzjonali għall-Esplorazzjoni tal-Baħar (ICES) jiddikjara li l-impatt tal-miżuri ta' emerġenza huwa marġinali. Għalhekk, x'jiswa li jiġu adottati miżuri ta' emerġenza għall-2019? L-ICES jiddikjara li t-teħid ta' miżuri ta' emerġenza fl-2019 se jwassal għal żieda stmata ta' madwar 4 % tal-bijomassa tal-istokk fl-2020 meta mqabbel ma' xenarju fejn ma tittieħed l-ebda azzjoni. F'dan tal-aħħar, l-ICES jistma li l-bijomassa tal-istokk se tonqos b'-2 % fl-2020. Barra minn hekk, l-ICES jiddikjara b'mod ċar li “s-sajd fi kwalunkwe livell jimmira il-ftit bakkaljaw b'daqs kummerċjali li fadal (> 35cm) u għalhekk ikompli jdgħajjef l-istruttura tal-istokk u jnaqqas il-potenzjal riproduttiv tiegħu.” Għaldaqstant m'hemmx lok għal aktar stennija, u jekk il-projbizzjoni tinbeda mill-2020, is-sitwazzjoni tkun marret aktar għall-agħar. L-ICES jiddikjara li l-bakkaljaw tal-Lvant tal-Baltiku qed imut minħabba fatturi oħra għajr is-sajd – allura x'inhu l-mertu li jitwaqqaf is-sajd? L-ICES tabilħaqq jikkalkula li l-mortalità naturali, jiġifieri l-fatturi tal-mortalità minbarra s-sajd huma madwar tliet darbiet aktar importanti mill-mortalità minħabba s-sajd. Għalhekk, hemm bżonn li jittieħed approċċ aktar komprensiv u fit-tul għal dan. Iżda din m'għandhiex tkun skuża biex naġixxux fuq is-sajd, il-fattur li għandna kontroll sħiħ fuqu u li matul is-snin ikkontribwixxa għas-sitwazzjoni attwali. L-istokk tal-bakkaljaw jeħtieġ miżuri fit-tul – x'inhuma l-passi li jkun imiss meta jiskadu l-miżuri ta' emerġenza fi tmiem din is-sena? Is-sitwazzjoni tal-istokk tal-bakkaljaw tal-Lvant tal-Baltiku tassew teħtieġ approċċ komprensiv u fit-tul. Il-leġiżlazzjoni fis-seħħ tipprevedi li l-miżuri ta' emerġenza jistgħu jdumu sa mhux aktar minn sitt xhur, u wara dakinhar jekk jissodisfaw ċerti kundizzjonijiet, dawn ikunu jistgħu jittawlu għal mhux aktar minn sitt xhur oħra. Min-naħa tas-sajd, il-Pjan Multiannwali eżistenti mill-2016 jipprovdi r-regoli meħtieġa għal perjodu itwal taż-żmien. Infatti, sakemm l-istokk ikun inqas mil-limiti bijoloġiċi sikuri, għandhom jiġu adottati l-miżuri ta' rimedju xierqa kollha biex ikun żgurat li l-istokk jerġa' jilħaq livelli bijoloġiċi sikuri malajr kemm jista' jkun. F'din is-sitwazzjoni, il-kwoti annwali jridu jiġu stabbiliti fl-iżgħar naħa tal-firxiet previsti mill-parir xjentifiku, u għandhom jiġu adottati aktar miżuri ta' rimedju. Il-miżuri addizzjonali jistgħu jkunu aktar tnaqqis fil-kwota, għeluq staġunali jew permanenti, modifiki fit-tipi ta' rkaptu permessi jew tekniki tas-sajd. Kemm se jiġu affettwati flotot u bastimenti minn dawn il-miżuri ta' emerġenza? Kull Stat Membru tal-Baħar Baltiku jipparteċipa – b'mod differenti – fis-sajd tal-bakkaljaw tal-Lvant tal-Baltiku. Minbarra dan, il-miżuri ta' emerġenza jkopru dawk iż-żoni b'abbundanza importanti ta' bakkaljaw li jinsabu fin-Nofsinhar tal-Baħar Baltiku. Hu stmat li l-impatt ekonomiku globali se jkun moderat għax mhix kbira d-dipendenza ġenerali fuq il-bakkaljaw tal-Lvant tal-Baltiku. Iżda hemm varjazzjonijiet importanti minn Stat Membru għal ieħor u minn taqsima waħda ta' flotta għal oħra. L-aktar milquta huma dawk li normalment jimmiraw għall-bakkaljaw, m'għandhomx il-flessibbiltà li jidderieġu mill-ġdid is-sajd tagħhom u li diġà qed iħabbtu wiċċhom ma' diffikultajiet strutturali. Hemm mod kif is-sajjieda jistgħu jiġu kkumpensati għat-telf ekonomiku tagħhom? Il-Fond Ewropew għall-Affarijiet Marittimi u s-Sajd (l-EMFF) jipprovdi l-possibbiltà ta' kumpens, skont ċerti kundizzjonijiet u sa ċerti limiti, għal telf ekonomiku minħabba l-impossibbiltà temporanja li jsir sajd (l-hekk imsejjaħ “waqfien temporanju”). L-impossibbiltà li jsir sajd minħabba miżuri ta' emerġenza adottati minn xi Stat Membru jew mill-Kummissjoni hi każ eliġibbli għall-iskema ta' kumpens.